China beperk kinders se aanlyn speletjies tot drie ure per weekArgieffoto (Foto: Pixabay) China het Maandag ŉ drastiese beperking aangekondig tot die tyd wat kinders aanlyn speletjies mag speel. Kinders word beperk tot drie ure per week tydens die skoolkwartaal in die land, een van die wêreld se grootste aanlynspeletjiesmarkte. Enigiemand jonger as 18 mag slegs tussen 20:00 en 21:00 op Vrydae, Saterdae en Sondae aanlyn speel, het die staatsnuusagentskap Xinhua gesê. Dit word beskryf as ŉ poging om die verslawing hok te slaan in ŉ speletjiesmal-land. Jy sal ook jou ID-kaart moet gebruik wanneer jy registreer om aanlyn te speel, om seker te maak dat minderjariges nie jok oor hul ouderdom nie. Kinders sal tydens vakansies bietjie langer mag speel, met ŉ beperking op 60 minute per dag. “Speletjieverslawing het ŉ impak op studies en normale lewe. Talle ouers is raadop,” het die nasionale pers en publikasieadministrasie in ŉ verklaring gesê. Maatskappye word ook verbied om speletjiesdienste buite dié ure aan te bied, alhoewel die verklaring nie bekendgemaak het hoe oortreders gestraf sal word nie. ŉ Vorige beperking wat laat in 2019 ingestel is, het laatnag-speletjies verbied en ŉ verbod is ingestel van slegs 90 minute op weeksdae en drie ure oor naweke en vakansies. Die bedryf het ŉ inkomste van sowat 130 miljard yuan (sowat R294 miljard) in die eerste helfte van die jaar ontvang, aldus die Chinese oudio-video en digitalepublikasie-vereniging. Die Chinese tegnologiereus Tencent het in Julie ŉ “middernagpatrollie” gesigherkenningsfunksie van stapel gestuur om kinders te vang wat hulself as volwassenes voordoen om die regulasies te omseil.